b'\n_START_ARTICLE_\nPot 23000 korakov\n_START_PARAGRAPH_\nPot 23000 korakov je kro\xc5\xbena etnolo\xc5\xa1ko - naravoslovna u\xc4\x8dna pot. Speljana je okoli hribovske vasi Svetina. Ime je dobila po \xc5\xa1tevilu korakov, ki jih obiskovalec na tej poti naredi. Bila je narejena z namenom ozave\xc5\xa1\xc4\x8danja ljudi o pomenu zgodovine in pomembnosti ohranjanja narave, predvsem za mlade generacije.\n_START_SECTION_\nPotek poti\n_START_PARAGRAPH_\nPot poteka po gozdnih poteh, travnikih in deloma tudi po cestah. Je lahka pohodni\xc5\xa1ka pot, ki jo lahko ob zmerni hoji prehodimo v 4 urah. Na poti se seznanimo z zgodovino vasi Svetina ter njenimi etnolo\xc5\xa1kimi posebnostmi. Prav tako ob poti najdemo preko 40 vrst dreves in grmovnic, med njimi tudi nekatere zavarovane, kot so: tisa, navadna bodika, navadni netresk, \xc5\xa1irokolistna lobodika,... Pot je ozna\xc4\x8dena s smernimi tablami, znak poti pa je stopinja oziroma odtis bose noge, ki je bele barve.'